Dag 54 - KiesKerk
Dag 54 – Is jy toekoms-georiënteerd of hede-georiënteerd?
Moenie roem oor wat jy môre verwag nie; jy weet nie wat die dag sal oplewer nie – Spreuke 27:1.
Ek wou hierdie jaar so graag minder gejaagd geleef het, en met minder spanning. Maar ek is reeds in 'n maalkolk vasgevang en ek voel hoe dit my al hoe dieper insuig. My baie verpligtinge het tot gevolg dat ek nie eens tyd kry vir my verhouding met die Here nie.
Bloot die gevoel dat jou wiele wil afval, is genoeg om jou erg gespanne te maak. En ons almal ken dit. Hier is 'n klompie praktiese dinge wat jy gerus kan probeer:
– As jy goed beplan, is jy reeds 'n stappie vooruit. Dan voel jy minder ingetrek in die omstandighede wat die lewe vir jou opdis.
– As jy jou beplanning met jou kinders se aktiwiteite koördineer, maak seker jy sê genoeg kere "nee!" vir allerlei funksies of besoeke of kuiers sodat jy en jou mense minstens een keer per maand 'n naweek vir gehaltetyd kan opsy sit. Maak hierdie goeie tye dan maklik, met min moeite. Kamp sommer in die tuin! Dis groot pret, en dis gratis.
– Pak gereeld jou kaste reg – en gee maklik weg! Dit laat jou sommer dadelik ligter voel.
– Verminder, en verskerp jou fokus. Soms kan jy nie anders as om 'n klomp dinge op 'n slag te doen nie. Maar weet tog dat dít die grondslag van jou oorlaai-gevoel vorm. Doen liewers minder, en met meer fokus.
– Wees dáár wanneer jy na jou kind se storie luister of saam met 'n geliefde koffie drink. Om jou gedagtes na ander take te laat dwaal, bring spanning. En dit steel tyd by jou en by die persoon by wie jy is.
– Maak 'n gereelde afspraak vir tyd saam met God. Hy is die fondament waarop al die ander dinge gebou word. As jy elke oggend en/of aand by sy voete gaan sit om wysheid en krag te ontvang, gaan niks jou sommer oorweldig nie. En moenie die belangrikheid onderskat van die kort gesprekke wat jy deur die loop van die dag met Hom het nie.
Sit jy soms en droom oor die toekoms? Maak jy planne vir hoe dinge kan gebeur, en dan gebeur dit dikwels nie so nie? Vandag se vers uit Spreuke herinner ons dat ons nie so baie moet sit en droom en dink aan die toekoms dat ons van vandag vergeet nie. Dit is goed om te beplan en vooruit te dink, maar ons fokus moet op vandag wees sodat ons die dinge van vandag nie misloop nie.
– Wat maak jou opgewonde oor vandag?
– Dink aan drie dinge wat vandag spesiaal maak en waarvoor jy vir God kan dankie sê.
Maak 'n lys (op papier of in jou kop) van dinge wat nét vandag kan gebeur. Daar is baie dinge wat elke dag gebeur, maar hoe dit gebeur, is elke keer uniek. Maak dan tyd om spesiaal na daardie dinge te kyk en vir God dankie te sê daarvoor. Hier is voorbeelde: